เทกโอเวอร์ฟื้นคืนชีพ ดัน DTAC พุ่ง 7% ด้านกสทช.แบ่งรับแบ่งสู้ดีลควบรวม
เทกโอเวอร์ฟื้นคืนชีพ ดัน DTAC พุ่ง 7.25% ด้านกสทช.แบ่งรับแบ่งสู้ดีลควบรวม
17 พ.ย. 2559

นายฐากร ตัณฑสิทธิ์ เลขาธิการสำนักงานคณะกรรมการกิจการกระจายเสียง กิจการโทรทัศน์. และกิจการโทรคมนาคมแห่งชาติ (กสทช.) เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีกระแสข่าวลือว่าบริษัท ทรู คอร์ปอเรชั่น จำกัด (มหาชน) หรือ TRUE จะเข้าซื้อหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ว่า ขณะนี้ทางกสทช.อยู่ในระหว่างติดตามกฎเกณฑ์และกฎกติกาต่างๆ รวมไปถึงการศึกษาข้อมูลว่าการควบรวมกิจการจะเป็นไปได้หรือไม่
ทั้งนี้หากมีการเจรจาเข้าซื้อกิจการระหว่างโอเปอร์เรเตอร์ 2 รายจริงจะทำให้เหลือผู้ให้บริการเครือข่ายเพียง 2 ค่ายเท่านั้น ซึ่งอาจจะทำให้มีอำนาจครอบครองเหนือตลาดจึงต้องมีการศึกษากฏหมายว่าจะสามารถทำได้จริงหรือไม่
อนึ่งเมื่อวันที่ 15 พ.ย.ที่ผ่านมา นายศุภชัย เจียรวนนท์ กรรมการผู้จัดการใหญ่ และประธานคณะผู้บริหาร TRUE ยืนยันว่าไม่เคยมีการเจรจากันมาก่อน ส่งผลให้ราคาหุ้น DTAC ปรับตัวลดลงอย่างหนัก 2 วันต่อเนื่อง 
อย่างไรก็ตามราคาหุ้น DTAC ในวันนี้สามารถฟื้นตัวขึ้นมาได้ ล่าสุด ณ เวลา 11.40 น. อยู่ที่ 37 บาท บวก 2.50 บาท หรือ 7.25% ด้วยมูลค่าซื้อขายที่ 1.58 พันล้านบาท ซึ่งสาเหตุที่ทำให้ราคาปรับตัวขึ้นแรงในวันนี้ หลายคนก็ยังให้น้ำหนักไปที่ประเด็นเทกโอเวอร์ดังกล่าว